**Mi lenne ha…**

Mi lenne, ha 1946-1948 között élnénk német gyökerekkel, ám egy másik, számunkra otthonnak tekintett országban, aztán egyszer csak csöngetnének, és azt mondanák, hogy mennünk kell és vissza sem jöhetünk többet?

Azt gondolom, hogy ezt a helyzetet mindenkinek nehéz lenne felfogni, nemhogy feldolgozni. Abban is biztos vagyok, hogy a történéseket kezelni is nagy gyötrelem lenne. Mindenkinek más fordulna meg a fejében, hogy neki mi fog hiányozni, és hogy ezek nélkül mégis hogyan fog tovább élni.

A kérdés, hogy én ezt hogyan reagálnám le. Valószínűleg átélném a gyász összes fázisát, hiszen gyakorlatilag mindenemet elveszíteném.

Az iskolámat, ahova több éve járok, aminek minden kis zugát ismerem, és ahol már én sem vagyok új, ahol megvan a magam társasága, amiben jól érzem magam. Egy új helyen többek között ez is kihívás lenne.

Elveszítenem a barátaimat, akik nélkül eddigi életem nem lett volna teljes, akik nélkül nem lenne ennyi élményem.

Nemcsak barátokat, hanem családtagokat, rokonokat veszítenék el, akik szintén fontos szerepet játszanak életemben.

Házunkat, személyes tárgyaimat, állataimat, amik nagyon kedvesek számomra.

Nem utolsó sorban szeretett városomat, ahol felnőttem, ahol oly sok mindent átéltem már, amit jobban ismerek, mint a saját tenyeremet.

Így leírva is megráz a gondolat, hogy mi lenne, ha ez megtörténne. A legrosszabb az egészben, hogy ez számtalan sok családdal és emberrel megtörtént. Azt kívánom, hogy ilyen szörnyűség soha többet ne történjen senkivel és remélem, nem is fog.

Emlékezzen mindenki az 1946-1948 között kitelepített németekre! Tegyünk azért, hogy ilyen még egyszer ne forduljon elő, hiszen ők is ártatlan emberek voltak, pont úgy, ahogy mi.

Balogh Júlia 9. c